Fisi na kobe

﻿Fisi na Kobe 

Fisi mlafi aliishi katika kijiji  cha Mkosi.  
Katika kijiji jirani, aliishi  Kobe mwoga.  Fisi na Kobe walikuwa  marafiki.  
Fisi alisikia kwamba  kulikuwa na nyuki  waliotengeneza asali tamu  kuliko yote. Nyuki hao  walisafiri mbali na mizinga  yao mara moja kwa  mwaka.  "Lazima tuipate ile asali  nyuki watakapokuwa  safarini," Fisi alimwambia  Kobe.  
Ingawa Kobe aliogopa  kwenda, hakuwa na ujasiri  wa kukataa.  Asubuhi iliyofuata, Fisi na  Kobe walianza safari yao.  Fisi alienda kwa kasi huku  Kobe akijikokota nyuma  kwa woga. 
Walipanda milima  wakashuka kisha  wakavuka mabonde.  Waliuvuka mto mkubwa  wakaendelea na safari  yao wakiwa na nia ya  kuifikia ile mizinga ya  nyuki.  
Hatimaye, waliona  mizinga ya nyuki milimani  kwenye miti. Fisi alikwenda  kwa haraka.  Kobe alikuwa tayari kuzirai  kutokana na njaa na  uchovu. 
Fisi alipoufikia mzinga  mkubwa zaidi,  alimwambia Kobe,  "Haraka! Panda juu ya mti  uuangushe mzinga chini."  
Kobe aling'ang'ana  kuupanda mti. Alipofanya  hivyo, aliangalia chini  mara kwa mara asije  akaanguka.  Fisi alikasirishwa na  kitendo hicho akaanza  kumpigia Kobe kelele.  
Kobe alipougusa mzinga,  alisikia sauti ya nyuki.  Kumbe walikuwa bado  ndani ya mzinga wao!  Kobe alishtuka akaanguka  chini.  
Mzinga wa nyuki  ulimwangukia Kobe  akafunikwa na kufichwa  na asali!  Fisi alianza kuilamba ile  asali. Lakini nyuki  hawakufurahia kitendo  hicho.  
Nyuki walimuuma Fisi kila  sehemu ya mwili akaamua  kukimbilia usalama wake.  Hata hivyo, nyuki  walimfuata wakaendelea  kumuuma.  
Fisi aliteremka kutoka  mlimani, akavuka mto na  bonde.  Nyuki waliendelea  kumuuma wakati huo  wote.  
Kobe naye alikuwa bado  chini ya mzinga mkubwa.  Hatimaye, kila kitu  kilikuwa kimya.  Kobe aligundua kuwa  mzinga na asali vilikuwa  vimekaukia mgongoni  kwake.  
Kobe alitambua kuwa  hakuhitaji tena kujificha  kichakani.  Gamba jipya alilopata  lingeweza kumkinga na  hatari yoyote.  
Fisi alikuwa amechoka na  alijaa vidonda  mwilini. Alizirai kabla  kufika nyumbani.  Alipoamka, aligundua  kwamba mishale ya nyuki  ilisababisha madoadoa  kwenye ngozi yake.  
Hivi ndivyo kobe alivyopata gamba lake ngumu naye fisi akapata  madoadoa kwenye ngozi yake.  Urafiki kati ya fisi na kobe uliisha.  


Source www.africanstorybook.org